KIRJALLINEN KYSYMYS E-0186/01 esittäjä(t): Lousewies van der Laan (ELDR) neuvostolle. Sotilaiden terveysvaaroja koskeva tiedonvaihto.



Virallinen lehti nro 261 E , 18/09/2001 s. 0057 - 0058



KIRJALLINEN KYSYMYS E-0186/01 esittäjä(t): Lousewies van der Laan (ELDR) neuvostolle (5. helmikuuta 2001) Aihe: Sotilaiden terveysvaaroja koskeva tiedonvaihto Kuten tiedätte kannetaan NATO-sotilaiden ammusten sisältämän köyhdytetyn uraanin mahdollisesti aiheuttamasta myrkytysvaarasta huolta koko Euroopassa. Witten-Herdecken yliopisto Saksassa tutki Hawk- ja Patriot-ohjustorjuntajärjestelmien parissa työskennelleitä Saksan armeijan tutkateknikkoja. Tutkimuksesta ilmeni, että 99:stä entisestä tutkateknikosta 69 sai syövän ja heistä on 24 sittemmin kuollut. Saksalainen ZDF-televisioasema julkisti tiedot 13. tammikuuta 2001. 1. Onko neuvosto selvillä näistä tuoreimmista tiedoista? 2. Onko neuvosto kanssani yhtä mieltä siitä, että yhteisön armeijoiden työntekijöiden terveyttä kohtaan tunnettu huoli voi vahingoittaa yhteistä turvallisuuspolitiikkaa? 3. Jos neuvosto jakaa näkemykseni, onko se kanssani yhtä mieltä myös siitä, että yhteisön sotilashenkilöstön terveyttä koskevat tiedot kuuluvat Euroopan unionista tehdyn sopimuksen 16 artiklan soveltamisalaan ja että kaikki edellä mainittuun kysymykseen tai muihin asioihin liittyvät tiedot on annettava jäsenvaltioille heti kun ne tulevat saataville? 4. Onko Hawk- ja Patriot-ohjustorjuntajärjestelmien mahdollisia haitallisia vaikutuksia koskevat tämänhetkiset tiedot nyt jaettu niille jäsenvaltioille, joiden sotilashenkilöstö on tekemisissä kyseisten järjestelmien kanssa? Miten tämä tiedonvaihto on koordinoitu? 5. Aikooko neuvosto Euroopan unionista tehdyn sopimuksen 21 artiklan mukaisesti pitää Euroopan parlamentin tilanteen tasalla edellä mainitun ja muiden mahdollisesti asiaan liittyvien kysymysten suhteen? Vastaus (31. toukokuuta 2001) Raporttia, johon arvoisan parlamentin jäsenen kysymyksessä viitataan, ei ole toimitettu neuvoston tiedoksi. Tämän vuoksi sen sisällöstä ei ole keskusteltu. Niiden kansallisten joukkojen terveydestä, joita jäsenvaltiot voivat antaa EU:n johtamiin kriisinhallintaoperaatioihin, kannetaan varmasti huolta neuvostossa sen käsitellessä kriisinhallintaa. Neuvosto totesi 22. tammikuuta 2001 käymässään keskustelussa olevansa tietoinen kansalaisten syvästä huolestuneisuudesta ja ilmoitti sitoutuvansa siihen, että kysymys köyhdytetystä uraanista pyritään selvittämään täysin. Neuvosto vaati perussopimuksen 16 artiklan mukaisesti jäsenvaltioiden viranomaisilta sekä muilta asiaa tutkivilta tahoilta täyttä avoimuutta ja avointa tietojenvaihtoa. Yksimielisesti kuitenkin katsottiin, että on ensisijaisesti kriisinhallintaa Balkanilla organisoineen Naton asiana koota osapuolilta tiedot köyhdytetyn uraanin käytöstä, joukkojen sijoittelusta ja lääketieteellisistä seikoista. Neuvosto pani myös merkille, että useat elimet (UNEP, WHO, Nato, komission asettama komitea) tutkivat asiaa. Euratomin perustamissopimuksen 31 artiklan mukaisen asiantuntijaryhmän raportin päätelmät julkaistiin 6. maaliskuuta 2001. Muut raportit on määrä julkaista lähiaikoina. Neuvosto on sopinut käsittelevänsä asiaa uudelleen raportit saatuaan arvioidakseen, olisivatko EU:n tason aloitteet tai toimenpiteet perusteltuja. Perussopimuksen 21 artiklan mukaan Euroopan parlamentille annetaan säännöllisesti tietoja unionin ulko- ja turvallisuuspolitiikan kehityksestä. Sille annetaan varmasti tiedot selvitysten tuloksista ja mahdollisista jatkotoimista.